Document ID: 32007R0414

KOMISIJAS REGULA (EK) Nr. 414/2007
(2007. gada 13. marts)
par upju informācijas pakalpojumu (RIS) plānošanas, īstenošanas un sniegšanas tehniskajām vadlīnijām, kas minētas 5. pantā Eiropas Parlamenta un Padomes Direktīvā 2005/44/EK par saskaņotiem upju informācijas pakalpojumiem (RIS) attiecībā uz Kopienas iekšējiem ūdensceļiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2005. gada 7. septembra Direktīvu 2005/44/EK par saskaņotiem upju informācijas pakalpojumiem (RIS) attiecībā uz Kopienas iekšējiem ūdensceļiem (1), un jo īpaši tās 5. pantu,
tā kā:
(1)
Saskaņā ar Direktīvas 2005/44/EK 1. pantu upju informācijas pakalpojumus (RIS) izstrādā un īsteno saskaņotā, savstarpēji izmantojamā un atklātā veidā.
(2)
Saskaņā ar Direktīvas 2005/44/EK 5. pantu tiek noteiktas tehniskās vadlīnijas upju informācijas pakalpojumu (RIS) plānošanai, īstenošanai un sniegšanai, turpmāk tekstā - RIS vadlīnijas.
(3)
RIS vadlīnijas ir balstītas uz direktīvas II pielikumā izklāstītajiem tehniskajiem principiem.
(4)
Saskaņā ar Direktīvas 2005/44/EK 1. panta 2. punktu RIS vadlīnijās tiek pienācīgi ņemts vērā attiecīgo starptautisko organizāciju, piemēram, PIANC, CCNR un ANO/EEK, veikto darbu. Tiek nodrošināta nepārtrauktība ar citu transporta veidu satiksmes pārvaldības pakalpojumiem, īpaši jūras kuģu satiksmes pārvaldības un informācijas pakalpojumiem.
(5)
Lai nodrošinātu savstarpēju izpratni par RIS plānošanu, īstenošanu un sniegšanu, turpmākajā standartizācijas darbā un lietojuma koncepcijā izmanto šajās vadlīnijās noteiktos terminus un definīcijas.
(6)
Šajās vadlīnijās noteikto RIS arhitektūru izmanto pakalpojumu, sistēmu un lietojumprogrammu izstrādē.
(7)
Plānojot RIS, jāseko šajās RIS vadlīnijās aprakstītajai sistemātiskajai procedūrai.
(8)
Vadlīnijas, uz ko attiecas šī regula, atbilst šābrīža tehnikas sasniegumiem. Direktīvas 2005/44/EK piemērošanā gūtā pieredze, kā arī paredzamā tehnikas attīstība var radīt vajadzību pēc grozījumiem, ko izdara atbilstīgi Direktīvas 2005/44/EK 5. panta 2. punktam.
(9)
RIS vadlīniju projektu ir izskatījusi saskaņā ar Direktīvas 2005/44/EK 11. pantu izveidotā komiteja.
(10)
Šajā regulā paredzētie pasākumi ir saskaņā ar atzinumu, ko sniegusi Direktīvas 2005/44/EK 11. pantā minētā komiteja,
IR PIEŅĒMUSI ŠO REGULU.
1. pants
Šajā regulā ir formulētas vadlīnijas upju informācijas pakalpojumu (RIS) plānošanai, īstenošanai un sniegšanai. Tās ir izklāstītas šīs regulas pielikumā.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 13. marts

Labels: 7
12
8
3